Nicklas Bendtner har en fremtid i Rosenborg, selvom han har fået en voldsdom.

Nicklas Bendtner kan fortsat spille fodbold for sin norske klub Rosenborg, selvom han har fået en ubetinget fængselsstraf på 50 dage.

Sådan lyder meldingen fra Rosenborgs daglige leder, Tove Moe Dyrhaug.

- Han fortsætter som fodboldspiller i Rosenborg Boldklub, siger Tove Moe Dyrhaug til TV 2 SPORT.

Nicklas Bendtner er ved Københavns Byret fredag blevet dømt til at afsone 50 dages ubetinget fængsel. Kort efter at dommen var faldet, trådte Rosenborgs daglige leder ud foran den fremmødte presse, der var samlet ved Trondheim-klubben, og her lød forklaringen:

- Vi tager vare på Nicklas, og så er der et retssystem, der dømmer Nicklas, siger Tove Moe Dyrhaug.

Så sent som torsdag aften scorede Nicklas Bendtner til 1-1 for den norske klub, da Rosenborg vendte et truende nederlag mod Start og kvalificerede sig til finalen i den norske pokalturnering. Søndag spiller klubben igen, og her kan Nicklas Bendtner igen være på banen for Rosenborg.

- Nu er det træneren, der udtager holdet, men Nicklas er højst sandsynligt med, siger Tove Moe Dyrhaug.

Nicklas Bendtner fik ved Københavns Byret også en bøde på 11.350 kroner. Den del kommenterede Rosenborg ikke på.

Senere udsendte den norske klub en pressemeddelelse, hvor de uddybede situationen.

DBU: Bendtners landsholdsfremtid op til Åge Hareide

Fodbolddirektør i Dansk Boldspil-Union, Peter Møller, siger, at når Nicklas Bendtner har udstået sin dom, så er det op til landstræneren, om Nicklas Bendtner igen kommer til at repræsentere det danske landshold.

- Det er ligesom i resten af samfundet. Når straffen er udstået, er det op til Åge Hareide at vurdere, om Nicklas Bendtner skal spille på landsholdet, siger Peter Møller.

Før retssagen ville landstræner Åge Hareide ikke kommentere på Nicklas Bendtners sag, men han gjorde det alligevel klart, at voldsdomme har konsekvenser.

- Det vil være utænkeligt at have en mand dømt for vold på landsholdet, hvis det skulle komme så vidt, sagde Hareide den 9. september.

Efter domsafsigelsen fredag havde Hareide dog ændret sin mening om emnet.

- Hvis han (Nicklas Bendtner, red.) er god nok til at spille på landsholdet, så kan han komme tilbage. Hvis man har modtaget en dom, og denne er afsonet, skal man ikke forfølge folk. Det er ikke sådan, det fungerer i samfundet, siger Hareide til BT.

Ifølge TV 2 SPORTs fodboldkommentator Flemming Toft er der ingen tvivl:

- Som det står lige nu, er Nicklas Bendtner overhovedet ikke landsholdsaktuel, siger han.

Alligevel overrasker det ham ikke, at Nicklas Bendtner fortsætter i Rosenborg.

- Det kommer ikke bag på mig. De har følt, at deres værdisæt om at tage hånd om spillerne vejer tungere end voldsdommen, siger han.

Samtidig er en del af forklaringen ifølge fodboldkommentatoren også, at Nicklas Bendtner er den, han er.

- Det har selvfølgelig også noget at gøre med det kæmpe brand, han er. Bendtner er det største navn i norsk fodbold og ligegyldigt, hvad han har gjort tidligere, har vi set, at folk er fuldstændig vilde med ham. Det, tror jeg, tæller utroligt meget, siger han.